XLV.  Gregorii epistola ad omnes fideles per Teutonicum et Italicum regnum.   (Anno 1079.) [Mariani Scotti  Chronicon,  ap. PERTZ,  Monum. Germ. hist.,  Script. V, 561.]
GREGORIUS papa, servus servorum Dei, per totum Italicum regnum et Teutonicorum, debitam sancto Petro obedientiam exhibentibus apostolicam benedictionem.
Si qui sunt presbyteri, vel diaconi, vel subdiaconi, qui jaceant in crimine fornicationis, interdicimus eis, ex parte omnipotentis Dei et auctoritate sancti Petri, introitum ecclesiae usque dum poeniteant et emendent. Si qui vero in peccato suo perseverare maluerint, nullus vestrum officium eorum auscultare praesumat; quia benedictio illius vertitur in maledictionem, et oratio in peccatum, testante Domino per prophetam: Maledicam, inquit, benedictionibus vestris.